

Na osnovu člana 56. i 210. Statuta Univerziteta u Sarajevu, na Prijedlog Odbora za fondove i stipendije Univerziteta u Sarajevu od 29. 04. 2016. godine, a u cilju podsticanja naučnoistraživačkog, stručnog i umjetničkog rada te promocije studentskog stvaralaštva, Senat Univerziteta u Sarajevu na osnovu Odluke broj: 01-3055/16 od 04. 05. 2016. godine raspisuje

**Konkurs za dodjelu sredstava iz Fonda „Akademik Edhem Čamo”**

Konkurs se raspisuje kao podrška razvoju naučnoistraživačke i umjetničke misli studenata Univerziteta u Sarajevu u akademskoj 2015/2016. godini. Poseban naglasak je na radovima/projektima koji će doprinijeti jačanju akademskih vrijednosti Univerziteta te radovima/projektima koji će promovirati Univerzitet na međunarodnom nivou.

**I) Namjena**

Sredstva iz Fonda dodjeljuju se za:

* podršku studentskim naučnoistraživačkim radovima, projektima, umjetničkim ostvarenjima i drugim oblicima studentskog stvaralaštva na Univerzitetu u Sarajevu;
* izuzetan uspjeh studenta ili grupe studenata u predstavljanju Univerziteta, javnom nastupu ili djelovanju (dramska, filmska, likovna, muzička, sportska grupa i sl.).

**II) Uvjeti**

Na Konkurs se mogu prijaviti svi studenti I i II ciklusa studija odnosno integriranog studija Univerziteta u Sarajevu. Prijava radova/projekata mora biti u skladu sa svim savremenim tokovima naučne misli i relevantnosti teme, a ne može podrazumijevati seminarski rad ili diplomski/završni rad.

Prijave mogu biti individualne i grupne, uz obavezu da rad/projekt ima mentora iz akademske zajednice.

Na Konkurs ne mogu aplicirati studenti kojima su odobrena sredstva po ranije raspisanom konkursu od 05. 03. 2016. godine.

**III) Kriteriji za dodjelu sredstava**

Sredstva će se dodijeliti za najviše deset radova/projekta/umjetničkih ostvarenja i vodeći se principom zastupljenosti svih grupacija nauka/umjetnosti koje se izučavaju na Univerzitetu, uz sljedeće kriterije:

* rad/projekat da se realizira u akademskoj 2015/2016. godini, do 30. 9. 2016. godine;
* originalnost i inovativnost rada, projekta ili umjetničkog ostvarenja;
* značaj rada, projekta, umjetničkog ostvarenja u unapređenju i razumijevanju područja istraživanja/struke te unapređenju kulture i umjetničkog stvaralaštva;
* relevantnost i kompatibilnost teme koja se obrađuje u radu/projektu/umjetničkom ostvarenju;
* nivo postignutih rezultata: trajanje istraživanja, samostalnost, eksperimentalni rad, uložen istraživački napor u postizanju rezultata;
* multidisciplinarni pristup izradi rada/projekta;
* međunarodna promocija Univerziteta kroz rad/projekat.

Maksimalan iznos koji se može odobriti je 4.000 KM po projektu.

**IV) Prijava**

Prijava za učešće na Konkursu mora sadržavati sljedeću dokumentaciju:

* popunjen obrazac za prijavu (dostupan na [www.unsa.ba](http://www.unsa.ba));
* jedan primjerak rada/projekta/umjetničkog ostvarenja u elektronskoj verziji (na odgovarajućem audiovizuelnom ili elektronskom mediju) i jedan pisani primjerak;
* potvrdu o redovnom studiju koju izdaje fakultet/akademija;
* preporuku mentora za rad/projekat/umjetničko ostvarenje;
* preporuku jednog nastavnika iz područja rada/projekta/umjetničkog ostvarenja koji student/grupa studenata prijavljuje na Konkurs;
* biografiju svih autora rada/projekta;
* fotokopiju lične karte ili fotokopiju pasoša (za strane državljane);
* finansijski plan.

Student ili grupa studenata kojoj budu odobrena sredstva iz Fonda potpisat će odgovarajući ugovor sa Univerzitetom u Sarajevu.

Konkurs je otvoren od datuma objavljivanja na službenoj web stranici Univerziteta u Sarajevu (www.unsa.ba) i ostaje otvoren 15 dana, tj. do 22. 05. 2016. godine.

Svi obrasci se mogu preuzeti na službenoj web stranici Univerziteta u Sarajevu ([www.unsa.ba](http://www.unsa.ba)).

Prijave se vrše lično ili putem preporučene pošte dostavljaju na adresu:

**Univerzitet u Sarajevu**

**Obala Kulina bana 7/II**

**71000 Sarajevo**

sa naznakom **Prijava na** **Konkurs za dodjelu sredstava iz Fonda „Akademik Edhem Čamo“**

Pristigle prijave razmatrat će Odbor za fondove i stipendije Univerziteta u Sarajevu.

Neblagovremene, nepotpune i neodgovarajuće prijave neće se uzimati u obzir.